  Майя Бывальцева Глазкарын быдэсак тупатъям чугун сюресэз усьтӥзы. Сӥё-дано ужрад 19-тӥ толсуре ортчиз, ивортэ «Удмуртия» агентстволэн корреспондентэз. «Туннэ выльдэм вокзалэз усьтонэ пыриськыны шумпотымон. Татын ваньмыз умой пала воштӥськиз. Агрыз станциез, Ижкар станциез лыдэ басьтыса, Удмуртиын та куинетӥез ни вылысь пуктэм, шуыны луоз, чугун сюрес вокзал. Кар вокзалысен кутске. Адӟиське, татын вань кузёос но адямиос, кудъёсыз карлэн тусыз сярысь сюлмасько. 2012-тӥ арысен ми выльдон сярысь вераськимы, туннэ со марӟан кадь пӧрмиз. Уж туж умой лэсьтэмын. Ӟечкыласько Глазкарын улӥсьёсты Выль арлы умой кузьымен!», — вераз вокзалэз усьтонын элькунлэн тӧроез Александр Соловьёв. Ужрадэ озьы ик пыриськизы Удмуртиысь Кун Кенешлэн тӧроез Владимир Невоструев, Ижкарысь но Удмуртиысь митрополит Викторин, Глазкарлэн тӧроез Олег Бекмеметьев, Горький чугун сюреслэн ыстэм муртъёсыз но мукетъёсыз. Вокзалэз выльдыны 500 миллион манет пала висъязы                                                        Фото: facebook.com (Иван Лебедев) © «Туж шумпотымон адӟыны сое, мар бордын ми одӥг гинэ ар ӧм ужалэ. Вокзалэз ӵошен выльдон сярысь пумкылъян капчиен ӧз сётӥськы. Но ваньмыз умой пӧрмиз. Та вокзал пыр уй-нуналскын шорлыдын сюрс пала адями ортче», — пусйиз Горький чугун сюреслэн кивалтӥсез Анатолий Лесун. Олег Бекмеметьевлэн верамезъя, кар тӧрлыкъёс вокзал азьысь интывылэз умоятыны, озьы ик выль сквер усьтыны чаклало. Митрополит Викторин вокзаллэн кивалтӥсьёсызлы дун чылкыт Николайлэсь мудорзэ кузьмаз. Та дыре станциын 14 адями ужа. Анатолий Лесун Удмуртиысь мукет карысь вокзалэз выльдон луонлыкъёс сярысь вераз: «Можгаын выльдыны но выльзэ пуктыны кулэ, автомобиль но чугун сюрес транспортэз огазеян понна. Коньдонэн луонлыкъёс кылдӥзы ке, мон оскисько, ми сое быдэстомы». Тодэ вайытом, Глазкарысь вокзаллэсь юртсэ выльдон 2015-тӥ кутскиз. Ужъёслы 500 миллион манет пала висъямын. Али отын шутэтскыны 6 висъетъёс лэсьтэмын, пандусъёс, лифтъёс но эскалаторъёс пуктэмын. Адӟисьтэм но ляб адӟисьёс муртъёс понна вокзал азе тактильной плитка вӧлдӥзы. Тегъёс: ВладимирНевоструев МитрополитВикторин Удмуртия АлександрСоловьёв Глазкар поездъёс чугунсюрес ОлегБекмеметьев  